2 Kuɛ̈n 19
Luek Go̱kä ni Yeɣu kɛ Yɛ-ɣo-ca-pat
1
Kä cu kuäär Juda ni Yɛ-ɣo-ca-pat kään kä cuɛ luny dhɔrɛ kä Jɛ-ru-tha-lɛm. 
2
Kä cu gök ni Yeɣu gat Ɣä-na-ni jɛ wä lor, kä cuɛ kuäär ni Yɛ-ɣo-ca-pat jiök i̱, “Aderi ku luäk ni nɛy tin dual, kä bi nhɔk ni nɛy tin lökɛ Kuoth Nhial? Kɛ kui̱c kä nɛmɛ, gak Kuoth Nhial kɛ ji̱. 
3
Ku duundɛ la ɣöö ca tha̱a̱ŋ kä ti gɔw jëk kä ji̱, ci kuth Ä-ce-roth däk muun. Kä ci lɔcdu ka̱m Kuoth Nhial.”
Riali Yɛ-ɣo-ca-pat kɛ rɔ ikä
4
Kä ɛn kuäär ni Yɛ-ɣo-ca-pat ciɛŋɛ ni Jɛ-ru-tha-lɛm, cuɛ lɛ wä ja̱l rɛy nath a känɛ nikä Ber-cɛ-ba a wä ni wi̱i̱ päämni Ɛ-pa-rim, kɛ ɣöö bɛ naath luɔ̱c kä Kuoth Nhial, Kuoth gua̱ni. 
5
Kä cuɛ ruëëc kuany rɛy wec kɛɛliw kä wi̱i̱ Juda diaal tin buɔ̱m buɔ̱ɔ̱m, wec kɛ wec. 
6
Kä cuɛ ruëëc jiök i̱, “Ŋa̱cɛ min bia la̱t ɛgɔaa, kɛ ɣöö /cia lät ni raan ikä, lät yɛn ni Kuoth Nhial ikä. Kä jɛn bɛ te kɛɛl kɛ yɛ mi ŋok yɛn luk. 
7
Kä täämɛ kua Kuoth Nhial luɔ̱th. Kä tiɛtdɛ mɔ bia la̱t ɔ, kɛ ɣöö kɛ Kuoth Nhial Kuothdan /cɛ mi cia̱ cuɔ̱ɔ̱ŋ nhɔk, kä cɛ liak nhɔk kiɛ kök.”
8
Kä cu Yɛ-ɣo-ca-pat ruëëc kuany bä kä Jɛ-ru-tha-lɛm, ji̱ Lii-bay kɛ bööth palä kɛ bööth thuk duëli ji̱ I-thɛ-rɛl, kɛ ɣöö bikɛ ram mi ci ŋut Kuɔth Nhial to̱l lat kɛnɛ kam nɛɛni ti ci gua̱c kä Jɛ-ru-tha-lɛm. 
9
Kä cuɛ kɛ ka̱m ŋuɔ̱t ti̱ti̱, “Yɛn la̱tdɛ kɛ lɔcdun kɛɛliw kɛ ŋa̱th rɛy luthä Kuɔth Nhial. 
10
Kä mi wee tekɛ luk mi ca nöŋ ji̱ ɛ raan kä gaatmuɔɔr tin cieŋ wi̱i̱nikiɛn, ɛ ram mi ci raan näk kiɛ ram mi ci ŋuɔ̱t töl kiɛ luëëk, bikɛ luek, akɛ ca Kuoth Nhial lät kä dueer. Kɛ ɣöö /ci kɛ̈cdɛ bi ben kä ji̱ yɛnɛ gaatmuɔɔr. Kä mi wi̱i̱ nɛmɛ wä la̱t, ci bi tekɛ duer. 
11
Kä täämɛ bo̱o̱th palä min di̱t ni Ä-mɛ̈r-yaa bɛ yɛ böth kä ti diaal tin luɔtkɛ ni Kuoth Nhial. Kä bi Dhɛ-bɛ̈d-yaa gat I-ca-mel bo̱o̱th thuɔk duëël Juda, bɛ yɛ böth kä tin diaal tin luɔtkɛ ni kuäär. Kä bi ji̱ Lii-bay lät nhiamdun ala bööth. La̱tdɛ agɔaa kä bi Kuɔth Nhial te kɛɛl kɛ nɛy tɔ̱ la̱tkɛ cuŋ tɔ̱!”
